Tak xemloj ta abar ecꞌo cwaꞌ jleꞌ chic discípulo congan e qꞌuiy wnak xequetzꞌet quemlon quiꞌ chquij discípulo.
Ecꞌola jleꞌ maestro xequetzꞌet chkaꞌ quemjon tzij cuqꞌuin discípulo per xchꞌojquinem quemjon rij.
Jeꞌ wnak chek xquetzꞌet tak xpona Jesús congan xel ta quecꞌuꞌx xquetzꞌet y alnak xeba,
xequecꞌluꞌ y xeckꞌijlaꞌ.
Jesús xcꞌaxaj chca:
—¿Nak emjon rcholic cuqꞌuin?
Cꞌol cꞌa jun acha chquecjol jeꞌ wnak cawra xbij tzra Jesús:
—Maestro,
anen cꞌola jun wlecꞌwal necꞌmon ta che quenrey-aꞌ chawech,
arjaꞌ ocnak jun itzel espíritu pranm rmal cꞌaraꞌ ocnak mem.
Chka bechnak lwar opech cꞌol waꞌ wlecꞌwal arjaꞌ nchꞌakixa ptak ulew rmal itzel espíritu.
Nela rupluw chuchiꞌ y congan ncachꞌchꞌej rey rmal.
Camic nlowloꞌ chic,
majoꞌn chic rchukꞌaꞌ.
Xencꞌutuj jun utzil chca adiscípulo che nquelsaj ela itzel espíritu per j-eꞌ majoꞌn xecwin ta xquelsaj ela,
caraꞌ xbij acha.
Jaꞌ Jesús tak xcꞌaxtaja rmal je xbij acha cawra xbij:
—Ixix je ix tnamet Israel ntak majoꞌn yukbal ecꞌuꞌx wqꞌuin.
¿Ajruꞌ tiemp quencꞌjeꞌa checjol?
Congan pen chwa chquencochꞌ más tak majoꞌn yukbal ecꞌuꞌx wqꞌuin.
Camic tecꞌmaꞌ ta alaꞌ wqꞌuin,
caraꞌ xbij chca.
Cꞌjaraꞌ xecꞌmar ela alaꞌ chwech Jesús.
Jitzel espíritu chek xutzꞌet Jesús xuyaꞌ chic jun ataque tzra alaꞌ y xchꞌakij penlew.
Jaꞌ alaꞌ congan xumaj rjukic riꞌ ptak ulew y nepluwa recꞌxaj chuchiꞌ.
Jaꞌ Jesús cawra xcꞌaxaj tzra redtaꞌ alaꞌ:
—¿Nak tiemp ocnak ta itzel espíritu pranm?
—Cꞌcoꞌl tak xoca pranm.
Qꞌuiylaj mul rebnon jaꞌ itzel espíritu remnon wlecꞌwal pkꞌakꞌ y chkaꞌ remnon pyaꞌ,
nrajoꞌ ncamsaj.
Atet we ncatecwina natoꞌ wlecꞌwal koꞌat-oꞌ pka,
tpoknaj jtzꞌit kawech,
caraꞌ xbij jaꞌ acha.
—Jaraꞌ awqꞌuin atet cꞌo waꞌ we ncatecwina neykeꞌa acꞌuꞌx wqꞌuin.
Wcꞌola yukbal acꞌuꞌx wqꞌuin jaraꞌ njelal quencwina quenban chka bechnak opech nawajoꞌ chwa,
caraꞌ xbixa tzra rmal Jesús.
Jaꞌ ttixel chek xecꞌchoja tzij rmal Jesús arjaꞌ xumaj jun nimlaj okꞌej y cawra xbij tzra Jesús:
—Anen ykula nucꞌuꞌx awqꞌuin per jyukbal nucꞌuꞌx xe mnim ta,
per cnat-oꞌ ch-utz cꞌaraꞌ nqꞌuiya más,
caraꞌ xbij.
Jaꞌ Jesús chek xerutzꞌet wnak che e qꞌuiy xepeta chnecremloꞌ quiꞌ ruqꞌuin,
arjaꞌ xuchap bien tzan rutzij jitzel espíritu y cawra xbij tzra:
—Itzel espíritu,
atet je nqueꞌacsaj mem wnak,
je nqueꞌacsaj tcon wnak,
camic catnuban mandar,
jat,
catel ela,
tey-aꞌ cana alaꞌ y nmajoꞌn chic xtcatoc xta pranm,
caraꞌ xbij tzra.
Jitzel espíritu tak xcꞌaxaj je xbixa tzra xurak ruchiꞌ y xuyaꞌ chic jmul ataque tzra alaꞌ.
Cꞌjaraꞌ xel ela pranm y xepneꞌ cana alaꞌ,
ajniꞌ comnak chic ntzꞌeꞌta.
Jeꞌ wnak e qꞌuiy chca necbij che xcoma alaꞌ.
Per Jesús xuchap chukꞌaꞌ y xuyic.
Caraꞌ xuban xpeꞌa alaꞌ.
Jaꞌ Jesús tak xoca pjay je rdiscípulo arj-eꞌ xecyonaj quiꞌ ruqꞌuin y cawra xeccꞌaxaj tzra:
—¿Nak tzra ajoj majoꞌn xokocwin ta xkalsaj ela itzel espíritu?
—Itzel tak espíritu e ctakla ncꞌatzina oración ruqꞌuin ayuno che nquelasbesa,
caraꞌ xbij.